Paterna obri els seus menjadors escolars els 365 dies a l’any per a donar de menjar als menors sense recursos
15/09/2015

# Paterna obri els seus menjadors escolars els 365 dies a l’any per a donar de menjar als menors sense recursos

[![L’alcalde i la concejala de sostenibiltat i educació Eva Pérez, durant la seua visita al col•legi Villar Palasí](/images/noticias/2015/09/Comedor-Villar-Palas.jpg)](/images/noticias/2015/09/Comedor-Villar-Palas.jpg)

15.09.2015

L’alcalde de Paterna, Juan Antonio Sagredo compleix amb el seu compromís que cap xiquet/a de Paterna passe fam

Els menors paterners en risc d’exclusió social tenen ja assegurada una correcta alimentació durant tot l’any després que l’Ajuntament de Paterna haja aprovat una ampliació del servici de menjador escolar a tots els dies no lectius i caps de setmana de l’any.

Amb esta mesura, l’alcalde de Paterna, Juan Antonio Sagredo compleix amb un altre dels seus compromisos electorals i culmina una de les iniciatives que va posar en marxa tot just accedir a l’Alcaldia el passat mes de juny per a assegurar que cap xiquet de Paterna passe fam.

Esta cobertura alimentària dels menors més susceptibles del municipi, que s’ha impulsat des de l’Àrea de Sostenibilitat i Educació que dirigeix la regidora Eva Pérez, serà possible després de la modificació pressupostària realitzada per a consignar de crèdit suficient la partida destinada a sufragar este servici, que es traurà a licitació per 103.200€ i que preveu servir més de 22.000 menús.

Sagredo ha indicat que “els caps de setmana, els festius i els períodes de vacacions escolars, tots els xiquets i xiquetes de Paterna tenen assegurat un plat de menjar en els menjadors dels col•legis Vicente Mortes i La Coma” i ha explicat que “el consistori també ha buscat l’eficiència i evitar malbarataments de menjar amb esta mesura i per això només es pagaran els menús que se servisquen”.

Així mateix, el primer edil també ha destacat la gran acollida que està tenint a Paterna esta mesura i, a este respecte, ha informat que, només este últim cap de setmana, al menjador del CEIP de La Coma han acudit prop d’un centenar de menors, uns 50 el dissabte i altres 35 el diumenge.

Finalment, Juan Antonio Sagredo també ha precisat que mentres l’horari del servici de menjador durant els dies lectius és de 13 a 15 hores, durant els dies no lectius serà de 11:30 a 14:30 hores.